Nuus – Confessions Of An Alcoholic’s Son : #Afrikaanse eBoek – Andre Beukes: EU Labour Law specialist
(‘n Afrikaanse Verhaal)
Nou hel, nou hel.
Haar dae getel.
Dertig jaar whisky het haar neergevel.
Pretoria Akademiese Hospitaal (“H.F. Verwoerd”).
Die dokter aan diens by die intensiewesorgeenheid kom roep ons. Ons loop die kamer binne; dit voel koel, koud.
Steeds bewusteloos; hartklop op die monitor, wisselend. Die dokter praat van groet, haar einde is naby.
Vat aan uitgeteerde arm. Koud. Nog altyd ’n koulike mens. Wag vir dieflatline op die hartmonitor, soos in mediese TV-programme, maar dit kom nie en dit kom nie.
Net n onvoorspelbare gefladder van ‘n vlinderhart. Lewe sy, of lewe sy nie?
“Daar is ’n sekere momentum aan die masjiene waaraan jul ma gekoppel is. Sy is dood,” verduidelik die dokter.
Ek buk af en gee Ma ’n laaste soen op haar voorkop. My lip talm ‘n oomblik lank op koue klip. Ek wou by haar mond uitkom maar daar is steeds ’n dreineerpyp tesame met ’n suurstofpypie in haar neus.
Sy het veral in die laaste maande benadruk hoe sy netsoos Oupa nie ’n soenmens is nie.
Ek eet my nagereg, sy nie. ‘n Haastigheid kom sit in my bors en nadat ons gegroet het, verlaat ek, my meisie en die wandelende sonbril die byeenkoms. Het die oorblywende
familielede enigiets bespreek rondom die gebeure? Na wat voel soos ’n ewigheid, laai ek vir Ma by haar huis af, omtrent ’n kilometer en ’n half van my pa se huis af waar ons nog tot 1995 as ‘n gesin saam gewoon het.
Ek soengroet die bewerasie en gee haar ‘n druk. Ek draai om en dink: Gaan drink tog net, dat jy kan vrede ervaar!
Catch-22. As sy weer begin drink het, was sy so goed as dood en as sy aangehou uitdroog het was die uitkoms dieselfde.
Ek voel steeds soms skuldig omdat ek haar nie Kersdag reeds by ’n hospitaal besorg het nie. Was daar dan niks wat ek kon doen wat haar liggaam nog hierdie een keer sou kon laat deurskraap het nie? As sy gehospitaliseer kon word na net een of twee stuipe-aanvalle byvoorbeeld?
Wat maak dit saak? Sy sou my gevloek het as ek haar na ’n hospitaal toe probeer vat het voor haar hallusinasies ingetree het. Of sou sy?